Τό ἔγκλημα τῶν ἐκτρώσεων πού γίνεται μέσῳ τῶν 
ἀντισυλληπτικῶν χαπιῶν καί τοῦ ἐνδομήτριου 
σπιράλ. 

Ὁ Πανάγαθος Κύριος ἀξιώνει τόν ἄνθρωπο πού εἶναι δηµιουργηµά 
Του νά συμβάλλει ἀποφασιστικά στήν δηµιουργία νέων ἀνθρώπων. Εἶναι 
μεγίστη τιµή γιά τήν μητέρα νά κυοφορεῖ µία νέα ὕπαρξη, ἕναν ὑποψήφιο 
ἅγιο-πολίτη τῆς Βασιλείας τοῦ Θεοῦ. Παρ’ ὅλα αὐτά πολλοί ἄνθρωποι 
λόγῳ μή σωστῆς πληροφόρησης, ἄγνοιας καί λανθασμένης ἀγωγῆς 
φθάνουν νά καταφρονοῦν αὐτό τό θεῖο δῶρο καί νά μήν ἐπιτρέπουν στά 
κυοφορούμενα τέκνα τους νά ὁλοκληρωθοῦν σωματικά καί πνευματικά. 
Αὐτή ἡ πράξη, πού ὀνομάζεται ἔκτρωση ἔχει ὀλέθρια ἀποτελέσματα. 
ψυχικά καί σωματικά σ’ αὐτήν, πού τήν διαπράττει. Τό ἔμβρυο δέν εἶναι 
«σῶμα τῆς μητέρας», ἀλλά ἄνθρωπος μέ ψυχή καί σῶμα ἀπό τήν πρώτη 
στιγμή τῆς συλλήψεως. «Ταυτόχρονα τό σῶμα καί ἡ ψυχή πλάθονται», 
μᾶς διδάσκει ὁ Ἅγιος Ἰωάννης ὁ Δαμασκηνός, «ὄχι πρῶτα τό ἕνα καί µετά 
τό ἄλλο». [«Ἅμα δέ τό σῶμα καί ἡ ψυχή πέπλασται, οὐ τό μέν πρότερον, 
τό δέ ὕστερον»]. Ἄς ἀναλογισθεῖ κάθε ἕνας σέ τί ὕψος μᾶς ἔχει ἀνεβάσει 
ὁ Θεός ἀξιώνοντάς µας νά γίνουμε «συνδημιουργοί» µέ Αὐτόν. Ἄς 
σκεφθοῦν πόσο χαμηλά πέφτουν ὅσοι καταφρονοῦν αὐτήν τήν θεία δωρεά. 

Ἡ ἔκτρωση εἶναι φόνος. Εἶναι φόνος ἀκόμη καί ὅταν γίνεται 
ταυτόχρονα µέ τήν σύλληψη ἤ λίγο μετά. Ἑφόσον ἔχει γίνει σύλληψη, 
ἔχουμε πλέον ἄνθρωπο καί ὄχι 2 κύτταρα ἤ ἱστό. Ἔχουμε ἄνθρωπο µέ 
ψυχή, νοῦ καί σῶμα. Ὁ πατέρας καί ἡ μητέρα δίνουν τό σῶμα ἐνῶ ὁ Θεός 
δίδει τήν ψυχή, ὅπως δίδασκε ὁ Ὅσιος Παΐσιος ὁ Ἁγιορείτης. 

Ἡ ἄκρατη φιλαυτία µέ τά ἔκγονά της τήν φιληδονία, τήν φιλοδοξία 
καί τήν φιλαργυρία καθώς καί ἡ ἐπιθυμία γιά σαρκικές ἀπολαύσεις χωρίς 
οἰκογενειακά βάρη συμβάλλουν τά μέγιστα στά μέγιστα ἁμάρτηματα: 
1)τῆς ἀποφυγῆς τῆς συλλήψεως καί 2)τῶν ἐκτρώσεων. «Μέγιστο 
ἁμάρτημα», δίδασκε ὁ Ὅσιος Πορφύριος ὁ Καυσοκαλυβίτης, «εἶναι ἡ 
ἀποφυγή τῆς τεκνογονίας». Ἡ ἔκτρωση βέβαια ἀκόμη μεγαλύτερο. Νά 
ὅμως πού ὁ ἄνθρωπος θυσιάζει ἀκόμη καί τά παιδιά του προκειµένου νά 
μήν ἀπωλέσει λίγη ἀπό τήν νομιζόμενη ἄνεσή του. 

Ἀπό τήν πρώτη στιγμή τῆς συλλήψεως ἔχουμε ἄνθρωπο. Αὐτόν τόν 
νεοδημιουργηµένο ἄνθρωπο φονεύουν δυνητικά, τά ἀντισυλληπτικά χάπια 
καθώς καί µέ βεβαιότητα ἡ σατανική αὐτή ἐφεύρεση, πού λέγεται 
ἐνδομήτριο σπιράλ. 

Μέ ὅλη µας τήν δύναμη διαμαρτυρόµαστε γι’ αὐτό τό παγκόσμιο 
εἰδεχθέστατο ἔγκλημα, πού διαπράττεται καθημερινά ἀπό ἑκατομμύρια 
ἀνθρώπους μέ τή χρήση αὐτῶν τῶν μέσων. Ἴσως κάποιοι δέν τό 
γνωρίζουν κἄν ὅτι προκαλοῦν ἔκτρωση, τόσο τά ἀντισυλληπτικά χάπια 
δυνητικά, ὅσο καί τό ἐνδομήτριο σπιράλ. 

Ἑκατομμύρια ἄνθρωποι φονεύονται χωρίς νά προλάβουν νά 
ὁλοκληρωθοῦν σωματικά καί πνευματικά. Δολοφονοῦνται βάναυσα πρίν 
κἄν τούς δοθεῖ ἡ δυνατότητα νά δοῦν τό φῶς τοῦ νοητοῦ Ἡλίου τῆς 
Δικαιοσύνης δηλ. τοῦ Χριστοῦ µας, ἀλλά καί τό φῶς τοῦ αἰσθητοῦ ἡλίου. 
Φονεύονται ἀβάπτιστοι χωρίς νά προλάβουν νά μετανοήσουν-βαπτιστοῦν 
καί νά ἐνταχθοῦν ἔτσι στό «ἐργαστήριο τῆς θεώσεως», πού εἶναι ἡ Ἁγία 
μας Ὀρθόδοξη Ἐκκλησία. 

Γιά ὁποιοδήποτε εὐσυνείδητο ἄνθρωπο πού ἔχει σῶες τίς φρένες 
του καί πολύ περισσότερο γιά ἕναν ὀρθόδοξο Χριστιανό εἶναι 
ἀπαγορευμένη ἡ χρήση αὐτῶν τῶν μέσων. Προσευχόμαστε, ἀλλά καί 
ζητοῦμε-ἀπαιτοῦμε νά ἀποσυρθεῖ ἡ κυκλοφορία καί ἐμπορία τους. 


Εἴθε ὁ Πανάγαθος Κύριος νά δώσει µετάνοια στήν ἀνθρωπότητα, 
πού ζώντας µέσα στά αἵματα χιλιάδων σφαγιασθέντων καί 
σφαγιαζομένων καθημερινά ἐμβρύων ἐπιταχύνει τήν ἔλευση τοῦ τελικοῦ 
ἀντιχρίστου καί τήν φοβερή Β΄ Παρουσία τοῦ Κυρίου. Ἐκείνη τήν ἡμέρα 
ὅλοι οἱ ἀμετανόητοι φονεῖς-ἀλλοίμονο- θά καταδικασθοῦν στήν αἰώνια 
κόλαση. 

Εὐχόμαστε ταπεινά κανείς νά μήν πάει στήν Κόλαση. 

Ἄς εὐχόμαστε, ἀλλά καί ἄς ἐργαζόμαστε ὥστε ὅλη ἡ ἀνθρωπότητα 
νά πάψει νά αὐτοκαταστρέφεται, φονεύοντας τά παιδιά της. Εἴθε ὁ 
Πανάγαθος Κύριος μέ τίς πρεσβεῖες τῆς Ὑπεραγίας Θεοτόκου νά βγάλει 
ἐργάτες στόν ἀμπελῶνα Του πού θά κηρύξουν μετάνοια-ἐπιστροφή στήν 
Ἁγία µας Ὀρθόδοξη Ἐκκλησία. Ἐπιστροφή στήν Ἁγία µας ὀρθόδοξη πίστη 
καί ζωή: ἔτσι ὥστε νά πάψει καί τό φοβερό αὐτό ἔγκλημα τῶν 
ἐκτρώσεων. Αὐτό τό εἰδεχθές ἁμάρτημα, πού γίνεται ἐκτός τῶν ἄλλων 
καί μέ αὐτά τά σατανικῆς ἐμπνεύσεως μέσα: τό ἐνδομήτριο σπιράλ καί τά 
ἀντισυλληπτικά χάπια. 

Ὁ Κύριος νά μᾶς λυπηθεῖ καί νά μᾶς χαρίσει μετάνοια. 

